קירן פרקינס

קיירן ג'ון פרקינס, OAM (באנגלית: Kieren John Perkins, OAM; נולד ב-14 באוגוסט 1973) הוא שחיין עבר אוסטרלי, אלוף אולימפי, אלוף עולם ושיאן עולם, במשחה ל-1500 מטר חופשי, ואחד השחיינים הגדולים בהיסטוריה למרחקים ארוכים. פרקינס נולד בבריזביין, קווינסלנד שבאוסטרליה שם הוא למד בתיכון בריזביין בויס. הוא החל ללמוד לשחות בגיל 8 כחלק מטיפול בפציעות הרבות שהיו לו ברגלו (לאחר שרץ על חלון זכוכית שבור). בגיל 13 הכישרון שלו בא לידי ביטוי ותחת הדרכתו של מאמנו ג'ון קראו הוא זכה בתואר הלאומי הראשון שלו בשנת 1989 ותואר ראשון במשחקי חבר העמים בשנת 1990. באליפות העולם בשחייה שנערכה בפרת', אוסטרליה בשנת 1991 פרקינס כמעט וניצח, אך הסתפק במדליית כסף בשיא אישי של 14:50.58 דקות (תוצאה טובה מהשיא העולמי הקודם) אחרי ירג הופמן מגרמניה שקבע שיא עולם חדש בתוצאה של 14:50.36 דקות. את שיאו העולמי הראשון קבע פרקינס באוגוסט 1991 באליפות הפאן פסיפיק בשחייה במשחה ל-800 מטר חופשי בתוצאה של 7:47.85 דקות, שיפור לשיא של ולדימיר סלניקוב מברית המועצות. בתחרות עצמה הוא זכה ב-3 מדליות זהב. במשחה ל-400 מטר חופשי בתוצאה של 3:50.08 דקות, במשחה ל-800 מטר חופשי בתוצאה של 8:50.68 דקות ובמשחה ל-1500 מטר חופשי בתוצאה של 14.59.79 דקות. באפריל 1992 שבר פרקינס שני שיאי עולם. אחד במשחה ל-400 מטר חופשי בתוצאה של 3:46.47 דקות. והשני ב-1500 מטר חופשי בתוצאה של 14:48.40 דקות. באולימפיאדת ברצלונה (1992) הגיע פרקינס כשיאן עולם במשחים הארוכים. במשחה ל-400 מטר חופשי הוא הפסיד במפתיע את המקום הראשון ליבגני סאדוביי, מחבר המדינות שקבע שיא עולם חדש בתוצאה של 3:45.00 דקות והגיע מעט אחריו ומדליית כסף בתוצאה של 3:45.16 דקות, תוצאה יותר מהירה מהשיא העולמי הקודם שלו. שלישי סיים אנדרס הולמרץ משוודיה (3:46.77 דקות). במשחה ל-1500 מטר חופשי פרקינס החזיר לעצמו את הכבוד האבוד עם מדליית זהב ושיא עולם מדהים, 14:43.48 לפני בן ארצו גלן האוסמן (14:55.29 דקות) והשיאן העולמי הקודם ירג הופמן (15:02.29 דקות). באליפות הפאן פסיפיק בשחייה שנערכה בקובה, יפן בשנת 1993 זכה פרקינס שוב ב-3 מדליות זהב במשחה ל-400 מטר חופשי בתוצאה של 3:49.43 דקות, במשחה ל-800 מטר חופשי בתוצאה של 7:50.51 דקות ובמשחה ל-1500 מטר חופשי בתוצאה של 14:55.92 דקות. במשחקי חבר העמים שנערכו בוויקטוריה, קולומביה הבריטית בקנדה בשנת 1994 שבר פרקינס את השיאים העולמיים במשחים הארוכים והוכיח שוב את עליונותו. השיא העולמי במשחה ל-800 מטר חופשי (7:46.00 דקות) נקבע תוך כדי שחיית 1500 מטר חופשי (14:41.66 דקות). באליפות העולם בשחייה שנערכה ברומא, איטליה בשנת 1994 זכה פרקינס במדליית זהב במשחה ל-400 מטר חופשי בתוצאה של 3:43.80 והחזיר לעצמו את השיא העולמי שנלקח ממנו על ידי יבגני סאדוביי. אחריו הגיעו אנטי קאסביו מפינלנד (3:48.55 דקות) שניצח את המשחה ל-200 מטר חופשי ודניון לואדר מניו זילנד (3:48.62 דקות). הוא זכה במדליית זהב נוספת במשחה ל-1500 מטר חופשי בתוצאה של 14:50.52 דקות לפני בן ארצו דניאל קובלסקי (14.53.42 דקות) ושטפן זסנר מגרמניה (15:09.20 דקות). באליפות הפאן פסיפיק בשחייה שנערכה באטלנטה בשנת 1995 זכה פרקינס במדליית זהב במשחה ל-1500 מטר חופשי בפעם השלישית ברציפות בתוצאה של 14.58.92 דקות. באולימפיאדת אטלנטה (1996) פרקינס בקושי עלה למשחה הגמר ב-1500 מטר חופשי. הוא עלה שמיני ואחרון כשהשיג את השחיין התשיעי ב-24 מאיות השנייה בלבד. במשחה הגמר הוא שחה במסלול מס' 8. המועמד לניצחון היה בן ארצו דניאל קובלסקי, אך הוא הפתיע והגן על תוארו וזכה במדליית הזהב בתוצאה של 14:56.40 דקות לפני קובסלסקי (15:02.43 דקות) וגרהם סמית' מבריטניה (15:02.48 דקות). רבים הופתעו שפרקינס המשיך לשחות במיוחד לאחר עלייתו של השחיין האוסטרלי גרנט האקט. באולימפיאדת סידני (2000) הוא זכה במדליית כסף במשחה ל-1500 מטר חופשי בתוצאה של 14:53.59 דקות אחרי המנצח בן ארצו גרנט האקט ששחה זמן של 14:48.33 דקות ולפני כריס תומפסון מארצות הברית (14:56.81 דקות). במהלך משחקי חבר העמים בשנת 1994 פרקינס כמעט ונשלח בבושת פנים לביתו לאחר שירה באקדח אוויר בכפר הספורטאים. המאמן הראשי רצה לשלחו אך לאחר התערבותם של בכירים הוחלט להשאירו. למרות תדמיתו הנקייה, בשנת 2004 הוא כינה את הלחץ הציבורי שדרש מקרייג סטיבנס לוותר על השתתפות באולימפיאדה לאיאן ת'ורפ שפסל במשחה ל-400 מטר חופשי - "מגעיל". בשנת 1992 זכה בתואר 'איש השנה הצעיר של אוסטרליה' (אנ'). בשנת 1993 זכה במדליית מסדר אוסטרליה. בשנת 1994 זכה פרקינס בתואר שחיין השנה בעולם. בשנת 2006 זכה פרקינס להכלל בהיכל התהילה הבינלאומי של השחייה. בסך הכל פרקינס שיפר 11 פעמים את השיא העולמי. פעמיים במשחה ל-400 מטר חופשי, 3 פעמים במשחה ל-800 מטר חופשי, 3 פעמים במשחה ל-1500 מטר חופשי, פעמיים במשחה ל-1500 (בריכה של 25 מטר) ופעם אחת במשחה ל-800 מטר (בריכה של 25 מטר). שיאו העולמי של פרקינס במשחה ל-400 מטר חופשי החזיק מעמד 5 שנים ונשבר על ידי איאן ת'ורפ בשנת 1999. שיאו העולמי של פרקינס במשחה ל-800 מטר חופשי החזיק מעמד 10 שנים ונשבר על ידי איאן ת'ורפ בשנת 2001. שיאו העולמי של פרקינס במשחה ל-1500 מטר חופשי החזיק מעמד 9 שנים ונישבר על ידי גרנט האקט בשנת 2001. התפתחות שיא העולם במשחה ל-400 מטר חופשי התפתחות שיא העולם במשחה ל-800 מטר חופשי התפתחות שיא העולם במשחה ל-1500 מטר חופשי קירן פרקינס, באתר הוועד האולימפי הבין-לאומי קירן פרקינס, באתר olympedia.org קירן פרקינס, באתר Swimrankings Australian of the Year Awards, Young Australian of the Year 1992, Kieren Perkins OAM ERKINS, Kieren John, Award:Medal of the Order of Australia, It's an Honour Website 2006 Honor Swimmer - Kieren Perkins, באתר International Swimming Hall of Fame